Ուեսթռեյ - Պապա Ուեսթռեյ չվերթ

**Լոգանէյր Ուեսթռեյ - Պապա Ուեսթռեյ չվերթն** աշխարհի ամենակարճ չվերթն է։ Չվերթի համար նախատեսված ժամանակը մեկուկես րոպե է, իսկ թռիչքի իրական ժամանակը մոտ մեկ րոպե է։ Թռիչքի ռեկորդային արագությունը կազմել է 53 վայրկյան։ Չվերթն իրականացնում է Լոգանէյր շոտլանդական շրջանային ավիաընկերությունը, որը սպասարկում է Շոտլանդիայի հյուսիսային մասերը և կղզիները։

## Նախապատմություն
Հյուսիսային Շոտլանդիայի Օրկնեյան կղզիներից Ուեսթռեյի և Պապա Ուեսթռեյի միջև ուղին երեք օդանավակայանների հանգույցի ամենակարճ մասն է, որը իրար է կապում Ուեսթռեյի և Պապա Ուեսթռեյի օդանավակայանը Քիրքուոլի օդանավակայանին, որը Օրկնեյան կղզիների հիմնական հանգույցն է:

Օրկնեյան կղզիների խորհուրդը այս ուղու և կղզիների միջև եղած այլ ուղիների շահագործման իրավունքը շնորհում է տենդերի միջոցով։ Թռիչքները սկսել են 1967 թվականից՝ հաստատելով աշխարհի ամենակարճ չվերթի ռեկորդը։ Ի սկզբանե չվերթերն իրականացրել է Լագոնէյրը։ 2013 թվականին երեք թեկնածուներից տենդերը կրկին շահել է Լոգանէյրը, և նրա հետ պայմանագիր է կնքվել։

## Չվերթեր

Ուեսթռեյի օդանավակայանից Պապա Ուեսթռեյի օդանավակայան երկկողմանի չվերթերն իրականացվում են ամեն օր, բացի շաբաթ օրերից, երբ չվերթերն իրականացվում են միայն Ուեսթռեյից դեպի Պապա Ուեսթռեյ և կիրակի օրերից, երբ չվերթերն իրականացվում են միայն հակառակ ուղղությամբ։ Չվերթի ընդհանուր երկարությունը կազմում է 2,7 կմ, որը հավասար է Էդինբուրգի օդանավակայանի վազքուղու երկարությանը։  

Օդաչու Ստյուարտ Լինքլեյթրը, նախքան 2013 թվականին թոշակի անցնելը, այս կարճ չվերթն իրականացրել է ավելի քան 12 000 անգամ՝ ավելի շատ, քան ցանկացած այլ օդաչու։ Լինքլեյթրը գրանցել է նաև 53 վայրկյան տևող չվերթի ռեկորդը։

### Ուղևորներ

Շատ ուսանողներ և նրանց ուսուցիչները այս չվերթերի հիմնական ուղևորներն են, որոնք ուղևորվում են այնտեղ՝ ուսումնասիրելու Պապա Ուսեթռեյի հնագիտական 60 վայրերը։ Այսպիսով հենց նրանք էլ ուղևորների մեծամասնությունն են կազմում։ Ժամանակ առ ժամանակ առողջապահության ոլորտի մասնագետների անհրաժեշտություն է առաջանում՝ օգնելու կղզու 90 բնակիչներից մեկին։ Նմանապես կղզու բնակիչներն են օգտվում չվերթերից՝ բժշկական հաստատություններ այցելելու նպատակով։ Չվերթը հայտնի է դարձել նաև զբոսաշրջիկների շրջանում։

### Ինքնաթիռ
Լոգանէյրը չվերթերն իրականացնում է իր երկու Britten-Norman BN2B-26 Islander ինքնաթիռների միջոցով։ Islander-ը բարձր թևերով, երկմխոցային շարժիչով և պտուտակով ինքնաթիռ է։ Ինքնաթիռը կառավարում է մեկ օդաչու, իսկ ուղևորների սրահը տեղավորում է ութ հոգու։ Սովորաբար օդաչուի կողքի մեկ նստատեղն ազատ է մնում։

Լոգանէյրի գործադիր տնօրեն Ջիմ Կամերոնը Islander-ը նկարագրել է որպես «դիմացկուն» և «շոտլանդական եղանակի քմահաճություններին լավ համապատասխանող» ինքնաթիռ։ Ամփոփելով Islander-ի վերաբերյալ մասնագիտական կարծիքը՝ Սքոթսմեն թերթից Ալասթեր Դալթոնը ասել է, որ ինքնաթիռը «գրանցել է անվտանգության լավ ցուցանիշներ և ապացուցել է, որ կարող է թռչել ամենակարճ և դժվար բարձրլեռնային թռիչքուղիներից»։

2018 թվականին Լոգանէյրը պլանավորել է մինչև 2021 թվականը էլեկտրական ինքնաթիռներ ներկայացնել Օրկնեյան կղզիներ, որը հնարավոր կլիներ թռիչքի կարճ հեռավորության շնորհիվ։ Սակայն 2024 թվականի տվյալներով այս ուղին դեռևս սպասարկում է BN-2 Islander ինքնաթիռը։

### Չվերթի թվեր
Չվերթի ժամերը և թվերը ամեն օր փոփոխվում են և կրկնվում շաբաթական կտրվածքով։ Լոգանէյրի թիվ 702 չվերթը Ուեսթռեյի օդանավակայանից մեկնում է երկուշաբթի առավոտյան, իսկ թիվ 705-ը վերադառնում է Ուեսթռեյից նույն օրը կեսօրից հետո։ Երեքշաբթի, հինգշաբթի և ուրբաթ օրերին դեպի Պապա Ուեսթռեյ իրականացվում է թիվ 709 չվերթը։ Հետադարձն իրականացվում է թիվ 711 չվերթով։ Չորեքշաբթի օրերին թիվ 714 չվերթն է իրականացվում դեպի Պապա Ուեսթռեյ, իսկ հետադարձը իրականացվում է թիվ 711 չվերթով։ Թիվ 720 չվերթն իրականացվում է շաբաթ օրերին Ուեսթռեյից դեպի Պապա Ուեսթռեյ, իսկ թիվ 726 չվերթը՝ հակառակ ուղղությամբ կիրակի օրերին։

### Հնարավոր փոփոխություն
2014 թվականին Օրկնեյան կղզիների խորհուրդը սկսել է խորհրդակցություններ է սկսել Օրկնեյան կղզիներից յոթի միջև ֆիքսված կապ հաստատելու վերաբերյալ։ Սա ներառելու էր նաև կամուրջ Ուեսթռեյի և Պապա Ուեսթռեյի միջև։ 2024 թվականի տվյալներով այս նախագիծը դեռևս չի սկսել։ 

Կղզիների միջև գործում է նաև ուղևորափոխադրող նավ՝ յուրաքանչյուր ուղղությամբ օրական մի քանի ուղևորությամբ։ Հեռավորությունը կազմում է 5 կմ և տևում է շուրջ 25 րոպե։ Փոխադրամիջոցներ տեղափոխող նավը աշխատում է շաբաթական երկու անգամ։

## Ծանոթագրություններ

Կատեգորիա:Համաշխարհային ռեկորդներ
Կատեգորիա:Ռեկորդներ
Կատեգորիա:Քաղաքացիական ավիացիա